***NAJAVA DOGAĐANJA***

**KONFERENCIJA CECIIS 2023**

**DIGITAL HUMAN tema je jedne od najznačajnijih međunarodnih znanstvenih konferencija koja u rujnu stiže u Dubrovnik**

*Varaždin, 6. rujna 2023.*- Trideset i četvrto izdanje Međunarodne konferencije ***Central European Conference on Information and Intelligent Systems*** - **CECIIS 2023** održat će se ove godine ponovno u Dubrovniku (u prostorima Sveučilišta u Dubrovniku) od **20. do 22. rujna**. Glavna tema ovogodišnje konferencije je ***Digital Human***, a glavni organizator je ***Fakultet organizacije i informatike Sveučilišta u Zagrebu*** (FOI), dok su partneri i *Fakultet elektrotehnike i računarstva (****FER****)* te *Fakultet prometnih znanosti (****FPZ****)* sa Sveučilišta u Zagrebu te *Fakultet elektrotehnike, računarstva i informacijskih tehnologija Sveučilišta Josipa Jurja Strossmayera u Osijeku (****FERIT****)* i *Sveučilište u Dubrovniku (****UNIDU****)*. Na konferenciju stižu eminentni znanstvenici i istraživači **Lode Lauwaert** i **Damir Bogdan**, koji će održati pozvana predavanja.

**Glavna tema konferencije - *Digital Human***

Pojam ***'digitalni čovjek'*** (eng. Digital Human) uključen je u široko područje tema povezanih s interakcijom ljudskih bića u digitalnom okruženju koje se razvija. Društvo se mijenja zbog digitalnih tehnologija i mi kao ljudi živimo dio svojih života na društvenim mrežama, u metaverzumu te komuniciramo s umjetnom inteligencijom. **ChatGPT** je važna prekretnica u razvoju umjetne inteligencije, ali i u evoluciji 'digitalnih ljudi'. Možemo očekivati ​​naprednije modalitete ljudske **augmentacije** i daljnje uranjanje u digitalno okruženje. Na najnaprednijoj razini imat ćemo digitalnog čovjeka kao računalno generiran prikaz ljudskog bića. To može imati mnoge oblike, od jednostavnog avatara koji se koristi u videoigrama do vrlo realističnog prikaza koji se koristi u filmovima ili virtualnoj stvarnosti. Tehnologija će stvoriti naprednije digitalne prikaze koji se sve više neće moći razlikovati od stvarnih ljudi. Jedna od ključnih prednosti digitalnih ljudi jest to što ih je moguće brzo i jednostavno izraditi i prilagoditi. To omogućuje širok raspon primjena, od zabave i igara do simulacija treninga, pa čak i medicinskih i psiholoških istraživanja. Međutim, korištenje digitalnih ljudi također postavlja neka **etička pitanja**. Još uvijek nismo sigurni u utjecaj ovih naprednih tehnologija na obrazovanje, tržište rada, gospodarstvo, ljudska prava i mnoga druga područja. U potrazi za odgovorima moramo djelovati unutar velikih interdisciplinarnih kolaboracija i pokušati pronaći najbolji pristup za razumijevanje budućnosti koja je već započela. Stoga konferencija ***CECIIS 2023*** okuplja istraživače koji će predstaviti svoja istraživanja i razmijeniti svoje rezultate i ideje.

**Program konferencije**

**Bogat trodnevni program konferencije za sve sudionike uključuje predavanja dvaju cijenjenih europskih predavača. Sa sveučilišta KU Leuven na konferenciji će na temu *Ethics of risk in the context of AI* govoriti prof. dr. sc. Lode Lauwaert, dok će temu *How Technologies of tomorrow will impact our Industries today - an overview about Quantum Computing* obraditiDamir Bogdan, CEO** Centra izvrsnosti za kvantno računalstvo i umjetnu inteligenciju, **QuantumBasel** iz Švicarske.

Sudionike očekuje i **panel rasprava** s atraktivnom temom ***Science and AI*** koju će moderirati ***prof. dr. sc. Neven Vrček***, predsjednik Programskog odbora konferencije CECIIS 2023 i profesor na FOI-ju. Panelisti su ***Damir Bogdan*** (CEO QuantumBasel, Švicarska), ***prof. dr. sc. Blaženka Divjak*** (Sveučilište u Zagrebu, FOI), ***prof. dr. sc. Tomislav Matić*** (Sveučilište Josip Juraj Strossmayer, Osijek, FERIT) te ***prof. dr. sc. Enrique Mu*** (Carlow University, SAD).

Sudionici konferencije iz Europe i SAD-a imat će prilike upoznati međunarodne projektne timove i rezultate njihovih istraživačkih i znanstvenih projekata u sklopu tzv. ***projektne oaze*** (eng. Project Oasis) te sudjelovati na ***međunarodnoj radionici*** na temu sve atraktivnijih **kratkih intenzivnih programa mobilnosti** (*Mastering Blended Intensive Programs – insights and trends!*) pod vodstvom ***izv. prof. dr. sc. Martine Tomičić Furjan****.* Uz to, bit će održana i stručna radionica naziva *Tabletop exercise in responding to information security incidents involving a ransomware attack* koju će voditi ***prof. dr. sc.******Đorđe Krivokapić****,* ***Andrea Nikolić***i ***Ivona Živković***. Također na konferenciji će biti predstavljen međunarodni konzorcij istraživačke infrastrukture ***Bloxberg***, koji se temelji na blockchain tehnologiji.

**13. CECIIS Studentska međunarodne sekcija - od Perua preko SAD-a do Europe**

Međunarodna konferencija CECIIS i ove godine u okviru 13. po redu Studentske online sekcije okuplja veliki broj studenata iz različitih zemalja. U okviru **20 istraživačkih projekata** okupilo se **35 studenata**, mladih istraživača iz **cijelog svijeta**. Tako imamo rezultate istraživačkih projekata studenata iz Perua, dio studenata nam dolazi s Floride u Sjedinjenim Američkim Državama, zatim iz Slovačke, Latvije, Albanije, Austrije, Slovenije, Bugarske i naravno iz Hrvatske.Voditeljice Studentske sekcije CECIIS su ***prof. dr. sc. Violeta Vidaček Hainš*** s FOI-ja i ***prof. dr. sc. Victoria Appatova*** sa Sveučilišta Cincinnati u Ohiju u SAD-u.

Teme studentskih istraživanja vezane su uz primjenu informacije i komunikacijske tehnologije u različitim područjima – od psihologije i medicine pa sve primjene u ekonomskim ili računalnim znanostima. Studenti će raspravljati o idejnim rješenjima pametnih gradova, izazovima suvremene virtualne komunikacije, konkretnim primjenama digitalnih tehnologija, umjetnoj inteligenciji i mnogim drugim aktualnim temama.

**Međunarodni recenzenti**

Radovi ocijenjeni pozitivnom recenzijom od strane međunarodnih recenzenata, podijeljeni u 12 znanstvenih sekcija, objavljuju se u Zborniku radova, a koji je indeksiran u sljedećim bibliografskim bazama podataka: ***DOAJ*** - Imenik časopisa otvorenog pristupa, ***EBSCO***, ***ProQuest*** i ***WoS***. Neki od tih radova bit će uzeti u obzir za objavljivanje u časopisu za informacijske i organizacijske znanosti ***JIOS*** koji objavljuje Fakultet organizacije i informatike Sveučilišta u Zagrebu. Više informacija o svim programima dostupno je na službenoj web stranici konferencije. Konferenciju ove godine podržavaju: ***Infodom*** (zlatni sponzor), ***Oracle*** (zlatni sponzor), ***SICK Mobilisis*** (brončani sponzor), ***Factory X*** (*dedicated* sponzor) te ***Automobil Lončar*** (podupiratelj).

S poštovanjem,

PR Odjel FOI

Vika Kerekeš

*OO CECIIS 2023*